Source: http://www.europarl.europa.eu/doceo/document/TA-8-2015-0160_MT.html
Timestamp: 2019-09-22 04:43:17+00:00
Document Index: 1948533

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Testi adottati - Kwittanza 2013: L-Aġenzija tal-Unjoni Ewropea għad-Drittijiet Fundamentali (FRA) - L-Erbgħa, 29 ta' April 2015
Proċedura : 2014/2089(DEC)
Ċiklu relatat mad-dokument : A8-0093/2015
Kwittanza 2013: L-Aġenzija tal-Unjoni Ewropea għad-Drittijiet Fundamentali (FRA)
1.Deċiżjoni tal-Parlament Ewropew tad-29 ta' April 2015 dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013 (2014/2089(DEC))
– wara li kkunsidra l-kontijiet annwali finali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013,
– wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013, flimkien mat-tweġibiet tal-Aġenzija(1),
– wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenera li tal-Unjoni u li jħassar ir-Regolament tal-Kunsill (KE, Euratom) Nru 1605/2002(4), u b'mod partikolari l-Artikolu 208 tiegħu,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8–0093/2015),
1. Jagħti l-kwittanza lid-Direttur tal-Aġenzija tal-Unjoni Ewropea għad-Drittijiet Fundamentali għall-implimentazzjoni tal-baġit tal-Aġenzija għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Aġenzija tal-Unjoni Ewropea għad-Drittijiet Fundamentali, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
(1) ĠU C 442, 10.12.2014, p. 301.
(2) ĠU C 442, 10.12.2014, p. 301.
(3) ĠU L 248, 16.09.2002, p. 1.
(5) ĠU L 53, 22.02.2007, p. 1.
2.Deċiżjoni tal-Parlament Ewropew tad-29 ta' April 2015 dwar l-għeluq tal-kontijiet tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013 (2014/2089(DEC))
– wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenera li tal-Unjoni u li jħassar ir-Regolament tal-Kunsill (KE, Euratom) Nru 1605/2002(4),, u b'mod partikolari l-Artikolu 208 tiegħu,
1. Jinnota li l-kontijiet annwali finali tal-Aġenzija tal-Unjoni Ewropea għad-Drittijiet Fundamentali huma kif annessi mar-rapport tal-Qorti tal-Awdituri;
2. Japprova l-għeluq tal-kontijiet tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013;
3. Jagħti istruzzjonijiet lill-President tiegħu biex jgħaddi din id-deċiżjoni lid-Direttur tal-Aġenzija tal-Unjoni Ewropea għad-Drittijiet Fundamentali, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).
3.Riżoluzzjoni tal-Parlament Ewropew tad-29 ta' April 2015 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013 (2014/2089(DEC))
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2013,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0093/2015),
A. billi, skont ir-rapporti finanzjarji tagħha, il-baġit finali tal-Aġenzija Ewropea għad-Drittijiet Fundamentali ("l-Aġenzija") għas-sena finanzjarja 2013 kien jammonta għal EUR 21 348 510, li jirrappreżenta żieda ta' 4,77 % meta mqabbel ma' dak għall-2012;
B. billi l-Qorti tal-Awdituri ("il-Qorti"), fir-rapport tagħha dwar il-kontijiet annwali tal-Aġenzija Ewropea għad-Drittijiet Fundamentali għas-sena finanzjarja 2013 ("ir-rapport tal-Qorti"), stqarret li kisbet assigurazzjonijiet raġonevoli li l-kontijiet annwali tal-Aġenzija huma affidabbli u li t-tranżazzjonijiet ta' bażi huma legali u regolari;
1. Jikkonstata mir-rapport tal-Qorti li għat-tliet kummenti li saru fir-rapport tal-Qorti tal-2012, ittieħdu azzjonijiet korrettivi u tnejn mit-tliet rakkomandazzjonijiet huma mmarkati bħala "Ikkompletata", filwaqt li waħda hija mmarkata bħala "Mhux Applikabbli";
2. Jieħu nota, abbażi tal-informazzjoni fornuta mill-Aġenzija, li:
— fl-2012 l-Aġenzija akkwistat servizzi ta' tindif, permezz ta' kuntratti qafas kumulattivi, lil żewġ fornituri, u li minħabba żball klerikali matul l-evalwazzjoni tal-offerti, il-klassifika tal-kuntratturi kienet żbaljata; jieħu nota li skont ir-rappurtar lill-Qorti, il-kuntratt ġie kkanċellat, il-klassifikazzjoni kkoreġuta u ġie ffirmat kuntratt ġdid mal-fornitur korrett rebbieħ;
— l-informazzjoni dwar l-impatt tal-attivitajiet tal-Aġenzija għaċ-ċittadini tal-Unjoni hija fornuta fis-sit web tagħha bis-saħħa ta' strumenti multipli u permezz tal-pubblikazzjoni ta' dokumenti strateġiċi bħar-Rapport Annwali tal-Attività;
— l-Aġenzija baqgħet tapplika l-linji gwida tal-Kummissjoni dwar l-iżvelar ta' informazzjoni protetta wara deċiżjoni tal-Bord Eżekuttiv tagħha; jikkonstata li dawn il-linji gwida se jkunu sostitwiti hekk kif l-Aġenzija tadotta l-mudell ta' linji gwida dwar l-iżvelar ta' informazzjoni protetta tal-Aġenziji Regolatorji ;
— ftehimiet ta' kooperazzjoni aktar mill-qrib ġew stabbiliti mal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, man-Nazzjonijiet Uniti, mal-Uffiċċju Ewropew ta' Appoġġ fil-qasam tal-Ażil, mal-Aġenzija Ewropea għall-Ġestjoni tal-Kooperazzjoni Operazzjoni fil-Fruntieri Esterni tal-Istati Membri tal-Unjoni Ewropea, mal-Istitut Universitarju Ewropew, mal-Istitut Ewropew għall-Ugwaljanza bejn is-Sessi u mal-Kunsill tal-Ewropa;
3. Jikkonstata li l-isforzi ta' monitoraġġ tal-baġit matul is-sena finanzjarja 2013 irriżultaw f'rata ta' implimentazzjoni tal-baġit ta' 100 % u li r-rata ta' eżekuzzjoni tal-approprjazzjonijiet ta' pagament kienet ta' 70,27 %, li tirrappreżenta tnaqqis ta' 11 % meta mqabbla mal-2012; jirrikonoxxi mir-rapport tal-Qorti li l-livell ġeneralment għoli tal-approprjazzjonijiet ta' impenn indika li l-impenji saru f'waqthom;
4. Jikkonstata bi tħassib il-livell għoli ta' approprjazzjonijiet impenjati riportati għall-2014, li kien 27 % għat-Titolu II (nefqa amministrattiva) u 69 % għat-Titolu III (nefqa operattiva); jieħu nota li l-ammonti riportati taħt it-Titolu II huma prinċipalment relatati max-xiri ppjanat ta' oġġetti u servizzi tal-IT; jieħu nota, barra minn hekk, li r-riporti taħt it-Titolu III prinċipalment jirriflettu n-natura pluriennali tal-proġetti operattivi tal-Aġenzija, fejn il-pagamenti jsiru skont l-iskedi ppjanati; jaċċerta ruħu, abbażi tal-informazzjoni fornuta mill-Aġenzija, li l-fatt li l-livell ta' kanċellazzjonijiet huwa inqas minn 2 % huwa indikazzjoni ta' ppjanar tajjeb u mmaniġġjar tajjeb tar-riporti;
5. Jikkonstata li għas-sena 2013, la l-kampjuni ta' tranżazzjonijiet u lanqas ir-riżultati tal-awditi ma wasslu għal kummenti dwar il-proċeduri ta' akkwist tal-Aġenzija fir-rapport tal-Qorti; jikkonstata, barra minn hekk, li fir-rapport 2013 il-Qorti ma għamlet ebda kumment fir-rigward tal-proċeduri ta' reklutaġġ tal-Aġenzija;
6. Jieħu nota, abbażi tal-informazzjoni fornuta mill-Aġenzija, li hija adottat regoli proviżorji qabel l-adozzjoni tal-politika rieżaminata tagħha dwar il-prevenzjoni u l-ġestjoni tal-kunflitti ta' interess abbażi tal-Linji Gwida tal-Kummissjoni dwar il-Prevenzjoni u l-Ġestjoni tal-Kunflitti ta' Interess fl-Aġenziji Deċentralizzati tal-UE; jikkonstata li l-Aġenzija tinsab fil-proċess li tarmonizza r-regoli tal-Bord ta' Tmexxija tagħha u teħtieġ li tadotta r-regoli rigward il-persunal tagħha; jistieden lill-Aġenzija tinforma lill-awtorità tal-kwittanza dwar ir-riżultati tar-rieżami u l-armonizzazzjoni ladarba dawn ikunu disponibbli;
7. Itenni t-talba tiegħu lill-aġenziji u lill-impriżi konġunti kollha biex jehmżu sistematikament mudell standardizzat rigward il-pubblikazzjoni tal-kontijiet annwali definittivi li jinkludi d-data mressqa fir-rapporti tagħhom dwar l-implimentazzjoni tal-baġit u fir-rapporti tagħhom dwar il-ġestjoni baġitarja u finanzjarja; iħeġġeġ lill-Aġenzija biex tarmonizza l-preżentazzjoni tal-kontijiet annwali tagħha ma' dawk ta' Aġenziji oħra tal-Unjoni;
8. Jirrikonoxxi li kull membru tal-Kumitat tal-Għażla involut fil-proċedura ta' reklutaġġ għandu jiffirma Dikjarazzjoni ta' Nuqqas ta' Kunflitt ta' Interess u Kunfidenzjalità;
9. Jikkonstata li s-Servizz tal-Awditjar Intern (IAS) tal-Kummissjoni wettaq eżerċizzju ta' valutazzjoni tar-riskju sabiex jistabbilixxi l-pjan il-ġdid tal-awditu strateġiku tal-IAS għall-2013-2015; jieħu nota li wara l-evalwazzjoni tar-riskju, il-proċessi kollha ġew meqjusa mill-IAS bħala kkontrollati b'mod sodisfaċenti u ebda proċess ma tpoġġa fiż-żona ta' riskju għoli; jaċċerta ruħu mill-Aġenzija li f'Mejju 2013 il-Bord ta' Tmexxija approva l-pjan tal-awditu strateġiku tal-IAS;
10. Jieħu nota li l-IAS wettaq awditu fuq il-ġestjoni tar-riżorsi umani f'Settembru 2013, fejn l-objettiv tal-awditu kien li jivvaluta u jipprovdi assigurazzjoni indipendenti dwar l-adegwatezza u l-effikaċja tas-sistema ta' kontroll intern tal-ġestjoni tar-riżorsi umani; jikkonstata li, wara l-awditu, l-IAS ta sitt rakkomandazzjonijiet, tnejn ikklassifikati bħala "Importanti ħafna" u erbgħa bħala "Importanti"; jikkonstata, barra minn hekk, li l-Aġenzija ppreżentat pjan ta' azzjoni ġenerali, li kien aċċettat mill-IAS, bil-għan li jittaffew il-kwistjonijiet li nstabu u li l-Aġenzija qed tieħu azzjoni dwar ir-rakkomandazzjonijiet kollha;
11. Jikkonstata li l-IAS wettaq rieżami limitat dwar il-ġestjoni tal-kuntratti f'Ottubru 2013, li ħareġ bi tliet rakkomandazzjonijiet, li waħda minnhom hija immarkata bħala "Importanti ħafna" u tnejn bħala "Importanti"; jikkonstata, barra minn hekk, li l-Aġenzija ppreżentat pjan ta' azzjoni ġenerali, li kien aċċettat mill-IAS, bil-għan li jittaffew il-kwistjonijiet dwar il-ġestjoni tal-kuntratti u li l-Aġenzija qed tieħu azzjoni dwar ir-rakkomandazzjonijiet kollha;
12. Jieħu nota li fl-2013, l-IAS segwa l-implimentazzjoni tar-rakkomandazzjonijiet preċedenti tiegħu permezz ta' rieżami dokumentarju, u li ma sab ebda rakkomandazzjoni pendenti fi tmiem is-sena;
13. Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta' natura orizzontali, għar-riżoluzzjoni tiegħu tad-29 ta' April 2015(1) dwar il-prestazzjoni, il-ġestjoni finanzjarja u l-kontroll tal-aġenziji.